[{"text_idx": "#000002", "text": "Our research response to COVID-19"}, {"text_idx": "#000005", "text": "Sbondylitis Ymasiol (SY) yw\u2019r ail fath mwyaf cyffredin o arthritis llidiol ar o\u0302l arthritis gwynegol. Fodd bynnag, yn wahanol i arthritis gwynegol, mae SY yn dechrau yn ystod blynyddoedd yr arddegau, fel arfer, ac yn fwy cyffredin ymhlith dynion na menywod. Gan fod y cyflwr yn dechrau\u2019n gynnar mewn bywyd, gall gyfyngu ar ragolygon addysg, cyflogaeth a theuluol. Gall y llid sy\u2019n gysylltiedig a\u0302\u2019r cyflwr achosi i\u2019r asgwrn cefn asio\u2019n barhaol, gan leihau symudedd ac ansawdd bywyd yr unigolyn yn sylweddol. Yn aml, mae pobl a chanddynt SY yn byw gyda llawer o boen, anystwythder a blinder. Gall effeithiau\u2019r cyflwr amrywio\u2019n fawr o un unigolyn i\u2019r llall, sy\u2019n ei gwneud hi\u2019n anodd rhagfynegi pwy fydd yn dioddef fwyaf o\u2019r cyflwr."}, {"text_idx": "#000006", "text": "Mae\u2019n bwysig bod unigolion a chanddynt SY yn cael eu trin gyda chyffuriau effeithiol yn gynnar, er mwyn osgoi niwed ffurfiannol a helpu i osgoi symptomau difrifol y clefyd. Fodd bynnag, mae risgiau iechyd yn gysylltiedig a\u0302\u2019r cyffuriau a ddefnyddir i drin SY ac maen nhw\u2019n ddrud hefyd, felly mae\u2019n bwysig bod pobl y mae gwir angen y meddyginiaethau hyn arnynt yn cael eu hamlygu ac yn derbyn y cyffuriau\u2019n gynnar yn natblygiad eu cyflwr."}, {"text_idx": "#000007", "text": "Roedd yr ymchwil yn cysylltu data iechyd, fel cofnodion ymarfer cyffredinol ac ysbyty a ddelir yn y gronfa ddata Cyswllt Diogel Gwybodaeth Ddienw (SAIL), nad yw\u2019n enwi unigolion. Amlygwyd cyfanswm o 3630 o bobl a chanddynt SY. Defnyddiwyd y data hwn i ymchwilio i unrhyw afiechydon eraill yr oedd pobl ag SY yn dioddef ohonynt, o bosibl, pa mor aml yr oedd pobl ag SY yn ymweld a\u0302\u2019u meddyg a\u2019r feddyginiaeth a ragnodwyd iddynt."}, {"text_idx": "#000008", "text": "Yn ogystal, cwblhaodd dros 500 o unigolion a chanddynt SY holiaduron bob 3 mis am 2 flynedd, a helpodd i wella\u2019r wybodaeth. Roedd yr holiaduron yn holi ynghylch difrifoldeb y clefyd, pyliau o\u2019r clefyd, gallu gweithredol, gweithgarwch corfforol, statws gwaith a\u2019r gost sy\u2019n gysylltiedig a\u0302\u2019r cyflwr."}, {"text_idx": "#000009", "text": "Canfuwyd bod canlyniadau pobl a oedd yn dioddef pyliau difrifol o\u2019r clefyd yn waeth o ran gallu gweithredol, difrifoldeb y clefyd, iechyd meddwl a chyflogaeth o\u2019u cymharu ag unigolion nad oeddent yn cael pyliau difrifol."}, {"text_idx": "#000010", "text": "Amcangyfrifodd yr astudiaeth fod SY yn costio oddeutu \u00a320,000 fesul claf, bob blwyddyn. Roedd y rhan fwyaf o gost SY yn deillio o nam gweithredol a cholli gwaith. Er mwyn gwella gallu gweithredol, canfuwyd bod ymarfer corff yn helpu, yn enwedig i bobl a oedd yn dioddef yn wael o\u2019r clefyd. Felly, gall annog unigolion a chanddynt SY i wneud ymarfer corff helpu i wella ansawdd bywyd cleifion a lleihau\u2019r gost sy\u2019n gysylltiedig a\u0302\u2019r cyflwr."}, {"text_idx": "#000011", "text": "Mae\u2019r canfyddiadau cynnar yn dangos bod dulliau lleihau straen seiliedig ar ymwybyddiaeth ofalgar (MBSR) yn ddefnyddiol wrth leihau gorbryder ac iselder a hefyd wrth leihau nifer yr ymweliadau a\u0302\u2019r meddyg. Profodd ddulliau MBSR yn strategaeth gost-effeithiol ar gyfer rheoli\u2019r clefyd, a gallant rymuso cleifion SY i fyw yn well a\u0302\u2019u cyflwr."}, {"text_idx": "#000012", "text": "Mae gallu adnabod pobl y bydd SY yn cael effaith fwy arnynt yn gynnar, trwy ddefnyddio pyliau difrifol cynnar fel arwydd, er enghraifft, yn golygu y gellir amlygu unigolion fel ymgeiswyr ar gyfer meddyginiaethau drud. Yn ogystal, mae\u2019n bwysig gwybod gwir gost cyflyrau fel y gellir gwneud cyfrifiadau cost a budd cywir a gwella\u2019r cyfleoedd i\u2019r rhai y mae arnynt angen meddyginiaethau i gael gafael arnynt. Mae\u2019r astudiaeth hon wedi cynhyrchu\u2019r asesiad mwyaf cynhwysfawr o wir gost SY hyd yma."}, {"text_idx": "#000014", "text": "Mae rhagor o waith yn cael ei wneud i wella dulliau canfod SY yn gynnar yn natblygiad y cyflwr. Yn ogystal, mae cyrsiau ymwybyddiaeth ofalgar a ddarperir trwy\u2019r rhyngrwyd, er mwyn cyrraedd pobl sy\u2019n ei chael hi\u2019n anodd dod i ddosbarth oherwydd problemau symudedd neu drafnidiaeth, yn parhau i asesu gwir botensial MBSR mewn perthynas ag SY."}, {"text_idx": "#000016", "text": "Gweld Mwy o Astudiaethau Achos"}, {"text_idx": "#000017", "text": "Pam mae pontio rhwng gwasanaethau plant ac i oedolion yn amser peryglus i bobl ifanc a\u0302 chlefyd cronig yr arennau?"}, {"text_idx": "#000018", "text": "Ffactorau sy\u2019n effeithio ar gyrhaeddiad addysgol yng Nghyfnod Allweddol 2"}]